Kuvayt amiri Navof al-Ahmad al-Jobir as-Saboh 6 dekabrda hukumat iste’fosini qabul qildi. Hukumat mamlakatda 5 dekabrda o‘tgan parlament saylovlaridan keyin iste’foga chiqdi. Foto: AP / Nasser Waggi CUNA axborot agentligining xabar berishicha, mamlakat rahbari bosh vazir va hukumat iste’fosini qabul qilgan. Amir yangi vazirlar mahkamasi shakllantirilgungacha avvalgi hukumatga o‘z ishini davom ettirishni buyurgan. Kuvaytning bir palatali parlamenti – Milliy yig‘in umumiy saylovlar davomida 4 yilga saylanadigan 50 deputatdan tashkil topgan. Unga, shuningdek, maslahat berish vazifalariga ega vazirlar ham kiradi. Ushbu vazirlarning soni parlament tarkibining uchdan bir qismidan oshmasligi lozim. Kuvaytda 5 dekabrda o‘tgan saylovlar natijalariga ko‘ra, avvalgi chaqiriqdan faqat 19 deputat parlamentda o‘z o‘rnini saqlab qolgan. E’tiborlisi, saylovlarda ishtirok etgan 28 ayol nomzoddan birortasi amirlikning yangi parlamentiga saylana olmagan.